RÁMCOVÁ DOHODA

*uzatvorená v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov (ďalej len „ZoVO“) a podľa ust. § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)*

**Zmluvné strany:**

**Predávajúci:**

Názov:

Sídlo:

Štatutárny orgán:

IBAN:

BIC/SWIFT:

Bankové spojenie:

IČO:

IČ DPH:

DIČ:

Telefón / fax:

Zapísaný v obchodnom registri:

*(ďalej len „****predávajúci****“)*

**Kupujúci:**

Názov: Fakultná nemocnica s poliklinikou F. D. Roosevelta Banská Bystrica

Sídlo: Námestie L. Svobodu č. 1, 975 17 Banská Bystrica

Štatutárny orgán: Ing. Miriam Lapuníková, MBA - riaditeľka

IČO: 00 165 549

IČ DPH: SK 2021 095 670

Bankové spojenie: Štátna pokladnica

IBAN: SK35 8180 0000 0070 0027 8282

BIC/SWIFT: SPSRSKBAXXX

Zriadená Zriaďovacou listinou: MZ SR č. 1842/90-A/II-1 z 18.12.1990 v znení neskorších zmien

*(ďalej len „****kupujúci****“)*

*(predávajúci a kupujúci ďalej spoločne len „****zmluvné strany****“)*

**Úvodné ustanovenia**

1. Táto Rámcová dohoda (ďalej len „dohoda“) sa uzatvára ako výsledok verejného obstarávania v súlade so ZoVO. Kupujúci na obstaranie predmetu tejto dohody použil postup verejného obstarávania – nadlimitná zákazka zverejnená vo vestníku EU pod číslom ................... a vo vestníku SR č. ...../2025, zo dňa ............. *(doplní predávajúci)* na dodanie tovaru.
2. Predávajúci je podľa ZoVO uchádzačom, ktorý bol vyhodnotený ako úspešný uchádzač a jeho ponuka bola prijatá.
3. Táto zmluva sa uzatvára s  jedným účastníkom verejného obstarávania, bez opätovného otvorenia súťaže.
4. Zákazky sa budú počas platnosti tejto zmluvy zadávať v rámci podmienok určených v tejto  zmluve.

**Článok I.**

**Predmet dohody**

1. Predmetom tejto dohody je záväzok predávajúceho dodávať pre kupujúceho kvapalný dusík a zabezpečiť jeho plnenie do vlastných nádob kupujúceho, podľa špecifikácie uvedenej v Prílohe č. 3, ktorá je neoddeliteľnou súčasťou tejto dohody a to všetko na základe čiastkových objednávok kupujúceho podľa jeho skutočných potrieb.
2. Kupujúci sa zaväzuje ním objednaný tovar podľa príslušnej objednávky a v súlade s podmienkami dojednanými v tejto dohode prevziať a zaplatiť zaň dohodnutú kúpnu cenu.
3. Účelom tejto dohody je dodanie tovaru pre zdravotnícke zariadenie pre potreby v súvislosti s poskytovaním zdravotnej starostlivosti.
4. Súčasťou dodania tovaru sú aj služby spojené s dodaním tovaru do miesta plnenia.

**Článok II.**

**Spôsob, čas a miesto dodania**

1. Kupujúci sa zaväzuje tovar podľa Prílohy č. 3 tejto dohody objednávať u predávajúceho na základe čiastkových objednávok elektronicky prostredníctvom e-mailu zaslaného na .............................. (*doplní predávajúci*), pričom predávajúci je povinný takto prijatú objednávku potvrdiť tiež elektronicky e-mailom na e-mailovú adresu, z ktorej bola objednávka prijatá.
2. Objednávka sa považuje za záväznú dňom jej potvrdenia zo strany predávajúceho. Predávajúci sa zaväzuje zaslanú objednávku potvrdiť najneskôr do 48 hodín od jej doručenia, pričom do tejto lehoty sa nezapočítava čas od piatka 15:00 hod. do pondelka 08:00 hod., a obdobne to platí pred dňom štátneho sviatku alebo dňom pracovného pokoja.
3. Objednávka, ktorá nebola potvrdená podľa predchádzajúcej vety, nepovažuje sa za záväznú a kupujúci je oprávnený tovar dodaný na základe nezáväznej objednávky odmietnuť prevziať.
4. Kupujúci v objednávkach uvedie:
5. označenie kupujúceho a predávajúceho,
6. číslo dohody, číslo objednávky a dátum jej vystavenia,
7. názov tovaru, kód tovaru tak ako je označený v Prílohe tejto dohody prípadne iné označenie,
8. množstvo tovaru,
9. dohodnutú kúpnu cenu za jednotku tovaru,
10. pečiatku a podpis oprávnenej osoby.
11. Predávajúci sa zaväzuje dodať tovar podľa doručenej a potvrdenej objednávky v termíne najneskôr do 14 dní od potvrdenia prijatia objednávky. V prípade ak termín dodania tovaru pripadne na deň pracovného pokoja a/alebo štátneho sviatku, predávajúci je povinný tovar dodať posledný deň pred dňom pracovného pokoja a/alebo štátneho sviatku.
12. Predávajúci je povinný dodať kupujúcemu spolu s tovarom dodací list. Kupujúci na dodacom liste podpisom a pečiatkou potvrdí dodanie a prevzatie tovaru.
13. Tovar objednaný kupujúcim bude predávajúcim dodaný do miesta dodania, ktorým je Fakultná nemocnica s poliklinikou F.D. Roosevelta Banská Bystrica – Krvná banka a Dermatovenerologická klinika SZU.
14. Tovar bude pri dodaní zo strany predávajúceho zabezpečený a chránený – balený obvyklým spôsobom u dodávok tohto druhu tovaru tak, aby nedošlo k jeho poškodeniu, zničeniu alebo znehodnoteniu.
15. Kupujúci má právo odmietnuť prevzatie tovaru a vrátiť ho na náklady predávajúceho v prípade, že sa tovar nezhoduje s vystavenou a potvrdenou objednávkou a taktiež ak tovar prišiel poškodený a/alebo znehodnotený.
16. Záväzok predávajúceho dodať tovar vrátane služieb s tým súvisiacich sa považuje za splnený riadnym dodaním tovaru a vykonaním služieb s tým súvisiacich. Za riadne dodaný tovar sa považuje bezchybný tovar, ktorý bude spĺňať požiadavky kvality a akosti podľa tejto dohody, technické parametre podľa platnej legislatívy SR, ak sa na tento tovar vzťahujú a písomné požiadavky kupujúceho v súlade s touto dohodou.

**Článok III.**

**Subdodávatelia a zápis v registri partnerov verejného sektora**

1. Predávajúci je vzhľadom na rozsah plnenia oprávnený plniť svoje záväzky z tejto dohody aj prostredníctvom tretích osôb, subdodávateľov. V takom prípade predávajúci v prílohe k tejto dohode najneskôr v čase jej uzavretia uvedie, údaje o všetkých známych subdodávateľoch a to v rozsahu údajov uvedených v Prílohe č.1 k tejto dohode a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, tel.č., e-mail.
2. Predávajúci v plnom rozsahu zodpovedá za výber svojich subdodávateľov a/alebo spolupracujúcich tretích osôb.
3. Pokiaľ predávajúci použije na plnenie svojich záväzkov podľa tejto dohody tretiu osobu, subdodávateľa, zodpovedá tak, akoby záväzok z tejto dohody plnil sám.
4. Predávajúci je povinný oznámiť kupujúcemu bezodkladne akúkoľvek zmenu údajov o subdodávateľovi a rovnako tak prípadnú zmenu subdodávateľa a jeho údaje.
5. Predávajúci je povinný písomne predložiť kupujúcemu na odsúhlasenie každého subdodávateľa.
6. Ak sa na predávajúceho a/alebo jeho subdodávateľov vzťahuje povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov, predávajúci je povinný dodržať túto povinnosť počas celej doby platnosti a účinnosti tejto dohody, pričom sa zaväzuje rovnako zabezpečiť plnenie tejto povinnosti všetkými jeho subdodávateľmi. V prípade, ak počas plnenia tejto dohody dôjde k právoplatnému výmazu niektorého subdodávateľa z registra partnerov verejného sektora, je predávajúci povinný okamžite ukončiť plnenie tejto dohody prostredníctvom takéhoto subdodávateľa.

**Článok IV.**

**Odplata a platobné podmienky**

1. Odplata je stanovená dohodou zmluvných strán v zmysle zákona NR SR č. 18/1996 Z. z. o cenách v znení neskorších predpisov a jeho vykonávajúcej vyhlášky MF SR č. 87/1996 Z.z., ktorou sa vykonáva zákon o cenách v znení neskorších predpisov.
2. Odplata je uvedená  v Prílohe č. 2. Odplata je pre kupujúceho konečná a zahŕňa všetky náklady súvisiace so zabezpečením a dodaním tovaru v súlade s ustanoveniami tejto dohody, vrátane dopravy, cla, dovoznej prirážky, obalov a ostatných poplatkov a nákladov súvisiacich s  dodaním tovaru do miesta dodania.

Odplata je dohodnutá ako jednotková za merné hodnoty tovaru uvedené v špecifikácií v Prílohe č.2. Štruktúra odplaty je zadefinovaná v Prílohe č. 2 Rámcovej dohody – Cenová ponuka.

1. Presná špecifikácia kúpnej ceny je uvedená v Prílohe č. 2 k tejto dohode. Predávajúcemu vzniká nárok na zaplatenie kúpnej ceny na základe riadneho plnenia v súlade s touto dohodou a vystavenou a potvrdenou objednávkou.
2. Predávajúci sa zaväzuje, že kupujúcemu bude fakturovať len skutočne dodané množstvo tovaru s uplatnením cien, ktoré sú uvedené v Prílohe č. 2 k tejto dohode.
3. Zmluvné strany berú na vedomie skutočnosť, že kupujúci neposkytuje preddavky z kúpnej ceny.
4. Zmluvné strany sa dohodli, že predávajúci kupujúcemu vystaví a zašle faktúru elektronicky (ďalej len „elektronická faktúra“). Za elektronickú faktúru sa pre účely tejto dohody považujú faktúry, opravné doklady k faktúram (dobropisy, ťarchopisy, storná).
5. Zmluvné strany sa dohodli, že internými kontrolnými mechanizmami zabezpečia vierohodnosť a neporušenosť údajov uvedených v elektronicky vystavenej a doručenej faktúre na základe tejto dohody. Žiadna zmluvná strana nie je oprávnená a nebude do už vystavenej a doručenej elektronickej faktúry zasahovať, ani meniť jej obsah.
6. Obe zmluvné strany sú povinné zabezpečiť riadne uchovávanie a archiváciu faktúr v zmysle § 76 zákona o DPH, zaručujúce vierohodnosť pôvodu, neporušiteľnosť obsahu a čitateľnosť elektronickej faktúry po celú dobu úschovy.
7. Kupujúci uhradí dohodnutú kúpnu cenu predávajúcemu na základe elektronicky vystavenej faktúry predávajúcim, zaslanej z e-mailovej adresy: ................ *(doplní predávajúci)* a doručenej kupujúcemu na emailovú adresu: [ekonomicke@nspbb.sk](mailto:efaktury@nspbb.sk) Zmluvné strany tiež vyhlasujú, že majú prístup k týmto e-mailovým adresám, ich použitie nie je blokované u žiadnej zo zmluvných strán a že prístup majú iba oprávnení zamestnanci.
8. Elektronická faktúra sa bude považovať za doručenú druhej zmluvnej strane v okamihu zaslania e-mailovej správy.
9. Zmluvné strany vyhlasujú, že postup podľa tejto dohody považujú za dostatočný na to, aby nebolo možné zmeniť obsah žiadnej vystavenej elektronickej faktúry.
10. Zmluvné strany sa dohodli, že predávajúci doručí elektronicky vystavenú faktúru kupujúcemu spolu s prílohami najneskôr do 4 dní odo dňa dodania tovaru podľa jednotlivých čiastkových objednávok, najneskôr však do 5. pracovného dňa v mesiaci nasledujúceho po mesiaci, v ktorom bol tovar dodaný.
11. **Faktúra musí byť vystavená v súlade s platnými právnymi predpismi, musí obsahovať všetky náležitosti účtovného a daňového dokladu a jej prílohou musí byť potvrdený dodací list a protokol o odovzdaní a prevzatí tovaru. Faktúra musí obsahovať aj odvolávku na číslo tejto dohody. Fakturované položky uvedené vo faktúre sa musia označením a popisom zhodovať s označením a popisom položiek podľa Prílohy č. 2 k tejto dohode.**
12. Lehota splatnosti faktúry je 60 dní od dňa jej doručenia kupujúcemu. Platby budú realizované bezhotovostným platobným prevodom na číslo účtu uvedené v tejto dohode. Faktúra sa považuje za uhradenú dňom pripísania finančných prostriedkov na účet predávajúceho.
13. Ak faktúra obsahuje formálne, vecné alebo číselné chyby, alebo ak označenie a popis jednotlivých položiek vo faktúre sa nezhoduje s označením a popisom položiek podľa Prílohy 2, alebo ak faktúra nemá náležitosti daňového dokladu podľa platnej legislatívy a kupujúci na túto skutočnosť upozorní predávajúceho, ten je povinný zaslať kupujúcemu opravený doklad. Lehota splatnosti faktúry, ktorá je 60 dní, začína v tomto prípade plynúť až okamihom doručenia opravenej faktúry, resp. faktúry ktorá spĺňa náležitosti daňového dokladu.

**Článok V.**

**Podmienky úpravy ceny**

1. Zmluvné strany sú oprávnené požadovať len také zmeny dohodnutej ceny, ktoré vyplývajú:
2. zo zmien daňových predpisov *(zmena výšky zákonnej sadzby DPH),*
3. zo zmien colných predpisov,
4. zo zmien legislatívy, upravujúcich rozsah regulácie cien v oblasti zdravotníctva, ktoré v čase spracovania ponuky nebolo možné predpokladať. V prípade ak zmena ceny vyplýva priamo zo zmeny právneho predpisu, zmluvná strana, ktorá takúto zmenu požaduje je povinná bezodkladne zaslať druhej strane oznámenie s odôvodnením a odkazom na relevantný právny predpis, ako aj s uvedením pôvodných a nových cien.  Úprava cien z iných dôvodov sa bude riešiť rokovaním zmluvných strán.
5. Zmluvné strany sa vo vzťahu k určeniu ceny pre každé opakované plnenie vyplývajúce z tejto dohody zaväzujú, že ak sa preukáže, že na relevantnom trhu existuje nižšia cena za rovnaký alebo porovnateľný tovar, ktorý je predmetom tejto dohody a predávajúci už preukázateľne v minulosti za takúto nižšiu cenu tovar poskytol alebo stále poskytuje, pričom rozdiel medzi nižšou cenou a cenou podľa tejto dohody je viac ako 5% v neprospech ceny podľa tejto dohody, zaväzuje sa predávajúci poskytnúť kupujúcemu pre tovar objednaný po preukázaní tejto skutočnosti  dodatočnú zľavu vo výške rozdielu medzi ním poskytovanou cenou podľa tejto dohody a nižšou cenou. V prípade ak predávajúci neposkytne zľavu podľa predchádzajúcej vety, je kupujúci oprávnený od dohody odstúpiť.
6. V prípade, že počas doby trvania tejto dohody výrobca, ktorý dodáva tovar predávajúcemu, zníži ceny tovarov, ktoré sú predmetom tejto dohody, predávajúci zníži ceny kupujúcemu v rovnako pomere ako boli znížené ceny zo strany výrobcu.

**Článok VI.**

**Zodpovednosť za vady**

1. Predávajúci sa zaväzuje, dodávať tovar v množstve, sortimente, akosti a s vlastnosťami, stanovenými kvalitatívnymi a technickými parametrami, určenými príslušnými predpismi vzťahujúcimi sa na daný predmet tovaru, v súlade s platnou legislatívou SR a podľa požiadaviek kupujúceho zadaných v tejto dohode a v špecifikácii predmetu zákazky. Tovar dodaný v rozpore s predchádzajúcou vetou sa považuje za tovar dodaný s vadami. Predávajúci nenesie žiadnu zodpovednosť za vady, ktoré boli spôsobené neodbornou prevádzkou a/alebo obsluhou pri ďalšom využití tovaru.
2. Kupujúci pri prevzatí tovaru od predávajúceho vykoná kontrolu tovaru za účelom zistenia zjavných vád. V prípade, že kupujúci zistí vadu, je povinný ju ihneď oznámiť predávajúcemu a má právo tovar neprevziať.
3. Pri zistení množstevného, hmotnostného a sortimentového rozdielu alebo má tovar zjavné vady alebo znehodnotený kupujúci okamžite vyzve predávajúceho, aby sa dostavil k riešeniu reklamácie a predávajúci je povinný vymeniť tento tovar za tovar v zodpovedajúcej kvalite a bez vád najneskôr do 48 hodínod uznania reklamácie. V prípade ak reklamáciu nie je možné vyriešiť výmenou tovaru, je kupujúci oprávnený od objednávky odstúpiť, prípadne sa zmluvné strany môžu dohodnúť na zľave z ceny vadného tovaru formou dobropisu. Právo voľby medzi jednotlivými nárokmi podľa predchádzajúcej vety patrí kupujúcemu.
4. Kupujúci je povinný uplatniť si u predávajúceho právo zo skrytých vád tovaru bez zbytočného odkladu po tom, ako ich zistil.
5. O prijatí nárokov z vád tovaru  poverený zamestnanec predávajúceho vystaví kupujúcemu doklad s uvedením identifikačných údajov kupujúceho, dátumu, kedy sa nároky uplatnili, vady akého tovaru boli uplatnené, kedy bol tovar zakúpený, za akú cenu, stručný popis vady, doklad opatrí pečiatkou predávajúceho a svojim vlastnoručným podpisom.
6. Predávajúci garantuje, že dodaný tovar je tovarom najvyššej akosti a bude po dobu záručnej doby spôsobilý na použitie na dohodnutý účel, resp. na obvyklý účel a zachová si dohodnuté, resp. inak obvyklé vlastnosti. Zistené reklamácie a skryté vady uplatňuje kupujúci okamžite telefonicky na tel. č.:....................., elektronicky na adrese ................................., pričom zabezpečí uskladnenie reklamovaného tovaru tak, aby nedošlo k jeho narušeniu. V prípade uplatnenia vád tovaru po jeho prevzatí sa má za to, že tovar mal vady, pokiaľ bola reklamácia uplatnená v lehote 5 pracovných dní od doručenia tovaru.

**Článok VII.**

**Záruka za akosť**

1. V prípade, ak predávajúci poruší povinnosť vyplývajúcu mu z čl. VI.  bod 6. tejto dohody a tovar kupujúcemu nedodá alebo ak dodá kupujúcemu iný tovar ako je tovar špecifikovaný v Prílohe č. 3 tejto dohody, kupujúci má právo prevzatie tohto tovaru odmietnuť a vrátiť ho na náklady predávajúceho a následne od dohody odstúpiť.
2. Záruka za akosť predávajúcim dodaného tovaru sa vzťahuje na všetky jeho vlastnosti po dobu záručnej doby, ktorej dĺžka 14 dní zodpovedá dobe použiteľnosti, uvedenej výrobcom tovaru a ktorá je uvedená na obale tovaru. Predávajúci zodpovedá za akosť počas celej záručnej lehoty.
3. Zodpovednosť predávajúceho za vady tovaru, na ktoré sa vzťahuje záruka za akosť, nevzniká, ak tieto vady boli spôsobené po prechode nebezpečenstva škody na tovare na kupujúceho vonkajšími udalosťami a nespôsobil ich predávajúci alebo osoby, s ktorých pomocou predávajúci plnil svoj záväzok dodať tovar kupujúcemu.

**Článok VIII.**

**Sankcie**

1. V prípade ak bude kupujúci v omeškaní so splnením peňažného záväzku v zmysle tejto dohody, je predávajúci oprávnený účtovať si úrok z omeškania vo výške podľa ustanovení § 369 ods. 2 zákona č. 513/1991 Zb. Obchodný zákonník v znení neskorších zmien a doplnení, v spojení s § 1 ods. 1 nariadenia vlády č. 21/2013 Z. z., ktorým sa vykonávajú niektoré ustanovenia Obchodného zákonníka.
2. Kupujúci je oprávnený uplatniť si zmluvnú pokutu vo výške 0,1 % z ceny nedodaného tovaru s DPH za každý, aj začatý deň omeškania v prípade, že predávajúci nedodrží zmluvne dohodnutú lehotu dodania, najmenej však vo výške 30,- eur. Tým nie je dotknuté právo kupujúceho na náhradu škody, ktorá mu vznikla nedodržaním dohodnutého termínu plnenia.
3. Kupujúci je oprávnený uplatniť si zmluvnú pokutu vo výške 0,1% z ceny vadného tovaru s DPH za každý, aj začatý deň omeškania v prípade, že predávajúci nedodrží zmluvne dohodnutú lehotu na výmenu vadného tovaru uvedenú v čl VII. bod 3. tejto dohody najmenej však vo výške 30,- eur. Tým nie je dotknuté právo kupujúceho na náhradu škody, ktorá mu vznikla nedodržaním dohodnutého termínu výmeny vadného tovaru.
4. Kupujúci je oprávnený uplatniť si zmluvnú pokutu vo výške 0,1% z ceny čiastkovej objednávky tovaru s DPH za každý, aj začatý deň omeškania v prípade, že predávajúci nedodrží zmluvne dohodnutú lehotu na potvrdenie zaslanej objednávky zo strany kupujúceho v stanovenej lehote najmenej však vo výške 30,- eur. Tým nie je dotknuté právo kupujúceho na náhradu škody, ktorá mu vznikla nedodržaním dohodnutej lehoty na podtvrdenie zaslanej objednávky.
5. Predávajúci sa zaväzuje, že si nebude voči kupujúcemu nárokovať iné, než vyššie uvedené sankcie.

**Článok IX.**

**Prechod rizika a prechod vlastníckeho práva**

1. Prechod rizika za prípadné škody prechádza z predávajúceho na kupujúceho momentom odovzdania a prevzatia tovaru, ak v tejto dohode nie je uvedené inak.
2. Prechod vlastníckeho práva k tovaru prechádza z predávajúceho na kupujúceho okamihom odovzdania a prevzatia tovaru.

**Článok X.**

**Postúpenie a započítanie pohľadávok**

1. V zmysle Príkazu ministra zdravotníctva SR č. 7/2017 zo dňa 25. septembra 2017 a v nadväznosti na Mandátnu zmluvu č. 257/2022, POZ 169/2022, uzatvorenú medzi kupujúcim a Ministerstvom zdravotníctva SR dňa 16.03.2022, sa zmluvné strany zaväzujú k plneniu nasledujúcich povinností:
2. Akékoľvek pohľadávky z tohto zmluvného vzťahu, ktoré eviduje predávajúci voči kupujúcemu, nie je možné postúpiť na tretiu osobu bez predchádzajúceho písomného súhlasu kupujúceho v zmysle ust. § 524 a nasl. ods. 2 zákona č. 40/1964 Zb. Občianskeho zákonníka v znení neskorších predpisov, pričom na predchádzajúci písomný súhlas kupujúceho s postúpením pohľadávky na tretiu osobu sa vyžaduje predchádzajúci písomný súhlas Ministerstva zdravotníctva SR. Postúpenie pohľadávky na tretiu osobu v rozpore predchádzajúcou vetou je podľa ustanovenia ust. § 39 zákona č. 40/1964 Zb. Občianskeho zákonníka v znení neskorších predpisov neplatné a v prípade takéhoto postúpenia pohľadávky v rozpore s predchádzajúcou vetou je kupujúci oprávnený uplatniť si voči predávajúcemu zmluvnú pokutu vo výške 2% z istiny pohľadávky postúpenej v rozpore so zákazom. Uvedené sa neuplatní ak osobitný právny predpis vzťahujúci sa na pohľadávku vyplývajúcu z tejto zmluvy vylučuje možnosť podmieniť postúpenie pohľadávky súhlasom kupujúceho ako dlžníka.
3. Predávajúci neprijme vyhlásenie podľa ust. § 303 a nasl. zákona č. 513/1991 Zb. Obchodného zákonníka v znení neskorších predpisov. V prípade ak predávajúci prijme vyhlásenie v rozpore s predchádzajúcou vetou kupujúci je oprávnený uplatniť si voči predávajúcemu zmluvnú pokutu vo výške 2% z istiny pohľadávky, na ktorú sa vyhlásenie vzťahuje.
4. Predávajúci berie na vedomie, že jednostranné započítanie pohľadávok nie je možné. Započítanie pohľadávok kupujúceho je možné v zmysle ust. § 8 zák. č. 374/2014 Z.z. o pohľadávkach štátu v znení neskorších predpisov len na základe písomnej dohody o započítaní pohľadávok štátu.

**Článok XI.**

**Skončenie dohody**

1. Platnosť dohody pred uplynutím dohodnutej doby je možné ukončiť vzájomnou dohodou zmluvných strán k dátumu, ktorý si dohodnú.
2. Táto dohoda alebo jej časť môže byť vypovedaná ktoroukoľvek zo zmluvných strán aj bez udania dôvodu alebo z dôvodov výslovne uvedených v tejto dohode. Výpovedná lehota je 6 mesačná, a začína plynúť prvým dňom mesiaca nasledujúceho po doručení písomnej výpovede druhej zmluvnej strane ak nie je v tejto dohode uvedené inak.
3. Ak zmluvná strana poruší podstatným spôsobom povinnosť vyplývajúcu z tejto dohody, druhá strana môže od dohody odstúpiť, ak to oznámi bez zbytočného odkladu po tom, čo  sa o tomto porušení dozvedela. Za podstatné porušenie povinnosti sa považuje najmä: bezdôvodné odopretie plnenia tejto dohody, opakované dodanie tovaru s vadami alebo opakované nedodanie tovaru v stanovenom termíne a množstve a omeškanie kupujúceho s úhradou faktúry o viac ako dva po sebe idúce mesiace.
4. V prípade, ak predávajúci poruší povinnosť vyplývajúcu mu z čl. VI. bod 6. tejto dohody a tovar kupujúcemu nedodá alebo ak dodá kupujúcemu iný tovar ako je tovar špecifikovaný v Prílohe č. 3 tejto dohody, kupujúci má právo prevzatie tohto tovaru odmietnuť a vrátiť ho na náklady predávajúceho a následne od dohody odstúpiť.
5. Zmluvné strany sa dohodli, že zásahy úradných miest a zásahy vis major, ktorých dôsledkom je nemožnosť plnenia dohody niektorou zo zmluvných strán, sú dôvodom pre ukončenie dohody. Ak v tomto prípade nedôjde k dohode zmluvných strán o ukončení dohody, ktorákoľvek zo zmluvných strán je oprávnená od dohody odstúpiť.
6. V prípade ak predávajúci z preukázateľných objektívnych dôvodov spočívajúcich vo vis major alebo zásahov úradných miest nemôže dodržať zmluvne dohodnutú lehotu dodania tovaru, bezodkladne písomne o tejto skutočnosti informuje kupujúceho, pričom predávajúci sa nedostáva do omeškania s dodaním tovaru. Kupujúci má právo odstúpiť od tejto dohody aj z dôvodov uvedených v ustanovení § 19 Zákona o verejnom obstarávaní.
7. Pre vylúčenie akýchkoľvek pochybností, zmluvné strany berú na vedomie, že skončenie tejto dohody nemá vplyv na plnenie objednávok, ktoré boli vystavené a potvrdené pred jej skončením.
8. Kupujúci môže od tejto dohody odstúpiť aj v prípade, ak sa na predávajúceho vzťahuje zápis v registri partnerov verejného sektora podľa zákona č. 315/2016 Z.z. o registri partnerov verejného sektora a o zmene a doplnení niektorých zákonov v znení neskorších predpisov a predávajúci poruší povinnosť zápisu v registri alebo bol vymazaný.
9. Právne účinky odstúpenia od tejto dohody nastávajú dňom doručenia písomného oznámenia o odstúpení druhej zmluvnej strane. Odstúpenie od tejto dohody musí mať písomnú formu a musí byť doručené druhej zmluvnej strane.

**Článok XII.**

**Trvanie, platnosť a účinnosť dohody**

1. Táto dohoda sa uzatvára na dobu určitú, a to na dobu 12 mesiacov odo dňa nadobudnutia účinnosti tejto dohody. Táto dohoda sa automaticky predĺži o ďalších 24 mesiacov v prípade, že jedna zo zmluvných strán písomne neoznámi druhej zmluvnej strane záujem zmluvu ukončiť najneskôr 3 mesiace pred uplynutím doby platnosti dohody podľa prvej vety tohto ustanovenia. K automatickému predĺženiu o ďalších 24 mesiacov dôjde aj v prípade, ak k vyčerpaniu finančného limitu stanoveného na 12 mesiacov dôjde pred uplynutím tejto lehoty, pričom kupujúci v tejto lehote vystaví ďalšiu objednávku a predávajúci ju potvrdí. Pre odstránenie akýchkoľvek pochybností, v prípade ak dôjde k automatickému predĺženiu rámcovej dohody o ďalších 24 mesiacov (opcia), či už na základe uplynutia lehoty 12 mesiacov alebo na základe vystavenia ďalšej objednávky z dôvodu vyčerpania limitu za prvých 12 mesiacov, aj na toto obdobie sa budú vzťahovať rovnaké ustanovenia tejto rámcovej dohody. Uplatnenie opcie sa bude realizovať v súlade s § 18 ZoVO.
2. Táto zmluva nadobúda platnosť dňom jej podpisu štatutárnymi zástupcami oboch zmluvných strán a účinnosť 1. kalendárnym dňom mesiaca nasledujúceho po mesiaci, v ktorom bola zmluva zverejnená v Centrálnom registri zmlúv SR.

**Článok XIII.**

**Mlčanlivosť**

1. Všetky skutočnosti, informácie, podklady, stanoviská a údaje, ktoré sa zmluvné strany dozvedia v súvislosti s dohodou, jej plnením, okrem skutočností, informácií a údajov, ktoré podliehajú zverejneniu a/alebo sprístupneniu podľa osobitných všeobecne záväzných právnych predpisov Slovenskej republiky, sú dôvernými informáciami. Zmluvné strany sú povinné zachovávať mlčanlivosť o dôverných informáciách, ibaže by z dohody alebo z príslušných všeobecne záväzných právnych predpisov vyplývalo niečo iné. Poskytnúť dôverné informácie tretej osobe môže niektorá zo zmluvných strán len po predchádzajúcom písomnom súhlase druhej zmluvnej strany. Zmluvné strany budú zodpovedné za akékoľvek straty a škody, ktoré vzniknú z dôvodu nedodržania tejto povinnosti. V prípade ak niektorá zo zmluvných strán považuje akékoľvek informácie uvedené v tejto dohode (vrátane jej príloh) za dôverné alebo za obchodné tajomstvo, je povinná túto skutočnosť výslovne uviesť v tejto dohode a takéto informácie označiť ako „dôverné“ alebo ako „obchodné tajomstvo“.

**Článok XIV.**

**Záverečné ustanovenia**

1. Práva a povinnosti zmluvných strán, ktoré nie sú v tejto dohode výslovne upravené, riadia sa ustanoveniami Obchodného zákonníka a inými všeobecne záväznými právnymi predpismi platnými na území Slovenskej republiky.
2. Túto dohodu je možné meniť len písomnou formou, ako dodatok k dohode, pri dodržaní podmienok dojednaných v tejto dohode a v súlade ustanovení § 18 Zákona o verejnom obstarávaní, ktorý bude podpísaný obidvoma zmluvnými stranami. Tieto dodatky sa stanú neoddeliteľnou súčasťou tejto dohody.
3. Podmienky tejto dohody boli zmluvnými stranami dohodnuté v súlade s legislatívou platnou na území Slovenskej republiky. Všetky spory vyplývajúce z tejto dohody alebo vzniknuté v súvislosti s ňou, budú zmluvné strany riešiť predovšetkým vzájomnou dohodou. Ak k dohode nedôjde, predložia spory na výlučné a konečné rozhodnutie súdu príslušnému v zmysle zákona č. 160/2015 Z.z. Civilného sporového poriadku v znení neskorších predpisov.
4. Zmluvné strany sa dohodli, že ak by akékoľvek ustanovenie tejto dohody bolo z akéhokoľvek dôvodu neplatné, je neplatným len toto ustanovenie, pokiaľ z povahy, z obsahu alebo z okolností tejto dohody, za ktorých došlo k jej uzatvoreniu, nevyplýva, že toto ustanovenie nemožno oddeliť od ostatného obsahu a pokiaľ to nie je vylúčené právnymi predpismi. V prípade, ak by došlo k situácii uvedenej v predchádzajúcej vete, zmluvné strany vykonajú bezodkladne doplnenie zmluvných podmienok v súlade s Obchodným zákonníkom a Zákonom o verejnom obstarávaní tak, aby bol zachovaný zmysel a účel neplatného ustanovenia. Uvedené doplnenie nevykonajú iba v prípade, ak by bol už samotný zmysel a účel neplatného ustanovenia právne nemožný a/alebo nedovolený a teda neplatné ustanovenie by objektívne nebolo možné nahradiť iným platným ustanovením so zachovaním jeho zmyslu a účelu.
5. Pre vylúčenie akýchkoľvek pochybností sa zmluvné strany dohodli, že pri plnení zmluvných záväzkov, ktoré vznikli z tejto zmluvy majú prednosť ustanovenia tejto zmluvy. V prípade skutočností, ktoré nie sú v tejto zmluve výslovne upravené, majú prednosť požiadavky vyplývajúce zo súťažných podkladov kupujúceho v postavení verejného obstarávateľa, zadané v procese verejného obstarávania a v prípade skutočností, ktoré nie sú upravené v tejto zmluve a nevyplývajú ani z predzmluvných požiadaviek uvedených v súťažných podkladoch, má prednosť zákonná úprava. V prípade vzniku skutočností, ktoré nie sú výslovne upravené v tejto zmluve, nevyplývajú zo súťažných podkladov alebo zo zákona, uzatvoria zmluvné strany písomný dodatok k tejto zmluve, prípadne osobitnú písomnú dohodu v súlade s ustanoveniami ZoVO.
6. Zmluvné strany sa dohodli, že na doručovanie všetkých písomností vyplývajúcich z tohto zmluvného vzťahu sa primerane použijú ustanovenia § 111 až § 113 zákona č. 160/2015 Z.z. Civilného sporového poriadku v znení neskorších predpisov.
7. Táto dohoda je vyhotovená v štyroch rovnopisoch, z ktorých každý má platnosť originálu. Kupujúci aj predávajúci obdržia po dvoch rovnopisoch.
8. Zmluvné strany vyhlasujú, že si dohodu dôkladne prečítali, jej obsahu, právam a povinnostiam z nej pre nich vyplývajúcich, úplne porozumeli a zaväzujú sa ich v celom rozsahu bezvýhradne plniť, že ich vôľa je slobodná, vážna, bez akéhokoľvek omylu a na znak súhlasu s jej obsahom ju vlastnoručne podpisujú.
9. Neoddeliteľnou súčasťou tejto dohody sú:

Príloha č. 1 – *Zoznam subdodávateľov,*

Príloha č. 2 – *Cenová ponuka,*

Príloha č. 3 – *Opis predmetu zákazky.*

V Banskej Bystrici, dňa .................................... V .........................., dňa .......................

**Za kupujúceho Za predávajúceho**

**.............................................................. ..............................................................**

Ing. Miriam Lapuníková, MBA

riaditeľka